
REZUMAT 


Acest studiu surprinde, în principal, dubla ipostază a lui Wilhelm Georg Berger, cea de 
teoretician și compozitor care își aplică propriile teorii (asemeni lui Paul Hindemith, Olivier 
Messiaen, Bela Bartók sau Arnold Schönberg), în contextul anilor "60, perioadă în care 
această practică se răspândește în rândul compozitorilor din noua „școală naţională” 
(Anatol Vieru).Având ca sursă principală volumul Dimensiuni modale al lui Berger, un cumul 
de studii publicate anterior în revista Muzica, prima parte a cercetării expune principiul prin 
care Berger ajunge la supremaţia coralurilor integral cromatice, plecând de la scările modale. 
Cea de-a doua parte a studiului vizează creația lui Berger, mai precis modul în care 
integrează orga în simfoniile sale: fie în ipostază solistică (Simfoniile nr. 10 pentru orgă și 
orchestră și Simfonia nr. 18pentru orchestră de coarde și orgă), fie cu rol acompaniator 
(Simfoniile nr. 5, Muzica solemnă” și Simfonia nr. 9,„Fantasia”).În final, analiza tematică şi 
formală a celor două simfonii (nr. 10 şi nr. 18), precum și sursele consultate, confirmă 
eticheta „modernului moderat“atribuită lui Berger, dar și altor colegi de breaslă care au 
adoptat o estetică apropiată de cea enesciană (Pascal Bentoiu, Nicolae Beloiu, Dumitru 
Capoianu, Theodor Grigoriu). 

Cuvinte cheie: modern moderat, sistematizare, teoria modurilor proporționale 

„Muzica sa lansează cel mai adesea un mesaj 

universal de armonie și împăcare între toate fiinţele, 
este o invitație la împărtăşirea întru calm și frumuseţe, 
cu atât mai necesară cu cât lumea tinde mai mult, 

în zilele noastre, să se afunde în violenţă și trivialitate.”! 


Pascal Bentoiu 


Odată cu încheierea perioadei staliniste, după 1954 începe să circule în 
presa muzicală românească tot mai des conceptul de „școală națională”?, specific 
ideologiei oficiale naţionaliste. Din 1957 încep totodată să se afirme orientări 
stilistice noi, promovate de tineri compozitori precum Anatol Vieru, Tiberiu Olah, 
Ștefan Niculescu, Aurel Stroe, Myriam Marbe, Dan Constantinescu sau Cornel 
Țăranu. Din aceeași generaţie fac parte și compozitori precum Pascal Bentoiu, 
Wilhelm Berger, Nicolae Beloiu, Dumitru Capoianu sau Theodor Grigoriu, care 
abordează o altă estetică, apropiată de cea enesciană, căutând echilibrul între vechi 
și nou, între principiile folclorului românesc și tradiția simfonică universală. 
Eticheta care ar descrie atitudinea acestor compozitori, apreciați şi de Ion 
Dumitrescu (președintele Uniunii Compozitorilor între 1954 și 1977), poate fi cea a 
„modernului moderat”3. Aşadar, antinomia atonalitate (şi dodecafonie) -— 
tonalitate, manifestată în prima jumătate a secolului XX, este înlocuită după anul 
1950 cu antiteza dintre modern radical (atitudine caracteristică primului grup 
menţionat) şi modern moderat (etichetă care descrie cel de-al doilea grup).+ 

Începând cu anul 1960, compozitorii din noua „şcoală naţională” acordă o 
importanță sporită sistematizării procedeelor și mijloacelor componistice. 
O preocupare accentuată pentru sistemul modal s-a manifestat în rândul 
compozitorilor din ambele „tabere”: dintre modernii radicali se remarcă Anatol 
Vieru, cu volumul Cartea modurilor (1980), precedat cu un an înainte de cartea 
modernului moderat Wilhelm Georg Berger, Dimensiuni modale. Structurat în cinci 
capitole, volumul lui Berger reprezintă un cumul de studii, publicate anterior în 
revista Muzica (între 1963 şi 1977). Cu argumente extrem de solide și logice, autorul 
transpune şirul lui Fibonacci în muzică, generând specii de moduri, dar şi o teorie 
a coralurilor integral cromatice. În 1951, înainte de a publica aceste studii, 
compozitorul își pusese în practică teoria, din care a rezultat un ciclu de cânturi 
imnice pentru soprană și orgă, Lobgesänge in der Nacht, pe versuri de Maria Scherg. 


1 Pascal Bentoiu, „In memoriam Wilhelm Berger”, în Muzica, serie nouă, nr. 2/2004, p. 142. 

2 Valentina Sandu-Dediu, Muzica românească între 1944-2000, Editura Muzicală, București, 2002, p. 24. 

3 Valentina Sandu-Dediu, „Despre moderați şi radicali: Hermann Danuser”, în Octave paralele, 
Humanitas, București, 2014, p. 211. 

+ Hermann Danuser, Die Musik des 20. Jahrhuderts, vol. VII, Neues Handbuch der Musikwissenschaft, Laaber 
Verlag, Laaber, 1984, p. 292, citat de Sandu-Dediu, În căutarea consonanțelor, Humanitas, București, 2017, 
p. 50. 

Asemenea îmbinări armonioase între compoziţie şi teoretizarea sa amintesc 
de practici anterioare ale predecesorilor săi, Paul Hindemith și Olivier Messiaen, 
asemănătoare şi la nivelul complexităţii. De altfel, chiar compozitorul şi-a 
recunoscut afinitatea cu limbajul lui Paul Hindemith, dar și cu cel al lui Max 
Reger!. Teoriile lui Berger nu au fost aplicate numai de el însuși, ci și de colegul său 
mai „radical”, Aurel Stroe. Scrisă în 1962, lucrarea Arcade constituie transpunerea 
sonoră a speciilor modale expuse de Berger în studiul său, Moduri și proporții 
(publicat în revista Muzica, nr. 3/1963). La rândul său, impresionată de Arcadele lui 
Aurel Stroe, compozitoarea Myriam Marbe afirmă că sunt „de o logică, de o 
frumuseţe a construcției, ca un templu antic, și de o generozitate coloristică, 
instrumentală, fantastică”?. Preocupările comune şi conexiunile stabilite între acești 
compozitori departajaţi prin diversele estetici abordate sugerează în fapt 
relativizarea etichetelor modern moderat şi modern radical. 

Despre viaţa și activitatea lui Berger au scris mai mult colegii de breaslă, 
poate și din cauza faptului că nu a avut mulţi studenţi care să-i promoveze și să-i 
analizeze creația, fiind pentru o perioadă prea scurtă de timp (doar în ultimul an 
din viaţă) profesor asociat al Academiei de Muzică din București. Eruditul 
muzician a fost mai implicat în activitatea de secretar al secţiei de muzică 
simfonică şi camerală din cadrul Uniunii Compozitorilor (între 1968-1989), spre 
deosebire de colegii săi din rândul modermilor radicali, care s-au dedicat catedrei de 
compoziţie timp de decenii. 

S-a născut la 4 decembrie 1929, în „Țara Plaiurilor” (Transilvania de azi) și 
a încetat din viaţă la 8 martie 1993, în București. Spunea că satul Rupea din judeţul 
Braşov i-a fost „vatră de cultură, de etos și de melos”5. Fiind crescut într-un mediu 
cu tradiție săsească, Wilhelm Berger a beneficiat de o educaţie muzicală în spirit 
luteran: a învăţat să dirijeze un cor, să cânte la orgă şi la vioară, iar unchiul său, 
Konrad Kramberger, l-a iniţiat în arta şi ştiinţele muzicii”. Între 1948 şi 1952 
a studiat la Conservatorul bucureştean cu Alexandru Rădulescu 
(violă), Theodor Rogalski (orchestrație), Zeno Vancea (istoria muzicii) şi 
loan Șerfezi (teorie și solfegiu). Tot din anul 1948 a început pregătirea, 


1 Wilhelm Georg Berger, în interviul realizat de Laura Manolache, publicat în volumul Șase portrete de 
compozitori români, Editura Muzicală, București, 2002, p. 20. 

2 Myriam Marbé, în Laura Manolache, op. cit., p. 108. 

3 Christian Berger, Lebenslauf von Wilhelm Georg Berger, 
https://www.klassika.info/Komponisten/Berger_WG/ lebenslauf_1.html, accesat pe 21 martie 2018. 

1 Valentina Sandu-Dediu, Muzica românească între 1944-2000, p. 26. 

5 W. G. Berger, în Laura Manolache, op. cit., p. 12. 

* Capelmaestru și compozitor, instruit la școlile din Viena și Dresda, Laura Manolache, op. cit., p. 12. 

în particular, cu Cecilia Niţulescu-Lupu şi Anton Adrian Sarvaș (vioară), dar și cu 
Benjamin Bernfeld (muzică de cameră).! 

Încă din perioada studenției, a activat ca violist în Cvartetul de coarde 
„A. A. Sarvaş” (1948-1951), în Orchestra Filarmonicii „George Enescu” din 
Bucureşti (1948-1958) şi ca membru fondator al Cvartetului de coarde al Uniunii 
Compozitorilor (1953-1958).2 De-a lungul vieţii a susținut numeroase emisiuni 
radiofonice și de televiziune, conferințe şi comunicări științifice, atât în ţară, cât și 
peste hotare. De asemenea, a publicat frecvent eseuri, studii și articole în 
publicaţiile vremii, precum Muzica, Studii şi cercetări de istoria artei, Studii de 
muzicologie, Rumânien heute, Neuer Weg, Volk und Kultur. Spre finalul vieţii şi-a 
reluat activitatea interpretativă, susținând numeroase concerte în țară, ca organist 
şi dirijor. 

Compozițiile sale au fost apreciate la nivel internațional, obținând premiul 
„Prince Rainier III de Monaco” (Monte Carlo, 1964) cu Sonata pentru vioară solo 
op. 24, premiul I la „Concours international de composition d'oevres pour Quatour 
à cordes” (Liege, 1965) cu Cvartetul de coarde nr. 6,„Epos” şi tot un premiu I la 
„Concours international Reine Elisabeth de Belgique” (Bruxelles, 1966) cu Concertul 
pentru vioară şi orchestră.+ La nivel naţional a fost distins cu Premiul Academiei 
Române (1966, 1985), Premiul Uniunii Compozitorilor (1967, 1974, 1977, 1981, 1985, 
1990 — pentru întreaga activitate), Ordinul „Meritul Cultural” cl. IV (1967), cl. III 
(1969), cl. II (1974) și Ordinul „23 august” (1979).5 

Creaţia sa cuprinde peste 100 de opusuri în aproape toate genurile (cu 
excepţia operei), dintre care 24 de simfonii şi 21 de cvartete de coarde. Instruit în 
zona instrumentelor cu coarde (vioară, violă), a acordat o importanţă semnificativă 
conceptului melodic și țesăturilor polifonice. Dubla ipostază de interpret (violist și 
organist) s-a reflectat în compoziţiile sale prin preferința pentru anumite genuri: 
simfonia, cvartetul de coarde şi concertul instrumental, pe de-o parte, asimilate ca 
fundamente ale muzicii clasice, iar muzica pentru orgă şi cea vocal-simfonică, pe 
de altă parte, dezvăluind dimensiunea profund religioasă a autorului.” Berger 
considera că cvartetul este „un gen de esență a muzicii, este un mare laborator al 


1 Viorel Cosma, Valentina Sandu-Dediu, „Berger, Wilhelm Georg”, în Grove Music on-line, 
http://www.oxfordmusiconline.com/subscriber/article/grove/music/02786?q=Wilhelm+Georg+Berger&s 
earch=quick&pos=1&_start=14firsthit, accesat pe 15 martie 2018. 

2 Viorel Cosma, Interpreţi din România. Lexicon, vol. I, Editura Galaxia, București, 1996, p. 72. 

3 Viorel Cosma, Wilhelm Georg Berger, http://www.ucmr.org.ro/bio-biblio.asp?CodP=274, accesat pe 15 
martie 2018. 

1 Viorel Cosma, Muzicieni români: compozitori şi muzicologi, Editura Muzicală, București, 1970, pp. 64-65 şi 
Compozitori şi muzicologi români. Mic lexicon, Editura Muzicală, București, 1965, p. 32. 

5 Viorel Cosma, Muzicieni din România. Lexicon bio-bibliografic, vol. I, Editura Muzicală, București, 1989, 
p. 121. 

6 http://433.ro/wilhelm-georg-berger/, accesat pe 21 martie 2018. 

7 Valentina Sandu-Dediu, „Wilhelm Georg Berger: monumental și unitate”, în Muzica nouă între modern 
şi postmodern, Editura Muzicală, Bucureşti, 2004, p. 164. 

istoriei, este memoria vie a tuturor tehnicilor de vârf [...]. Cvartetul a devenit 
pentru mine un crez”.! De multe ori realiza o punte între cvartet și simfonie, 
expunând în cvartetele sale anumite problematici pe care le amplifica ulterior în 
simfoniile sale? 

Asemenea lui Dimitrie Cuclin, Berger atribuie subtitluri simfoniilor sale, 
grupându-le chiar în cicluri programatice: Dimensiuni deschise (de la numărul 16 la 
21) şi Dimensiuni finite (de la numărul 22 la 24). Caracterul programatic facilitează 
accesul la semantica fiecărei simfonii, în timp ce gruparea în cicluri relevă încă o 
dată nevoia permanentă de sistematizare, dar și monumentalitatea desfășurată la o 
scară mai mare. Concepute pe parcursul a trei decenii, acestea reflectă drumul 
componistic transformaţional parcurs în elaborarea lor. În Simfonia nr. 6 „Armonia” 
aplică teoria modurilor proporționale în sinteză cu tehnica serială, în Simfonia nr. 7 
„Energia”, la nivel arhitectural și tematic, apelează la principii matematice, iar în 
Simfonia nr. 14 „B.A.C.H.” se naşte o tensiune din antiteza dintre vechi şi nou.’ 

Vocaţia sintezei constituie o marcă inconfundabilă a stilului bergerian. 
Plecând de la premisa că „istoria muzicii este istoria modalismului”4, Berger își 
focalizează investigaţiile teoretice (concretizate în cele 17 volume muzicologice 
ample) pe o sistematizare a câmpului sonor. Contribuţia sa originală constă în 
elaborarea unui sistem propriu, bazat pe principiul secțiunii de aur, prezentat în 
cartea Dimensiuni modale. Acest sistem presupune aplicarea șirului fibonaccian în 
structura intervalică a modurilor, de unde rezultă 12 specii de moduri cu caracter 
intens melodic (plecând de la un semiton și ajungând la 12), fiecare având 
posibilitatea de dezvoltare prin intermediul celor patru forme: distribuție inițială 
ascendentă, inversare descendentă de la punctul acut terminus al distribuţiei 
iniţiale, distribuţie descendentă de la sunetul fundamental al distribuţiei inițiale, 
inversare ascendentă de la sunetul grav terminus al distribuţiei descendente, cu 
menţiunea că aceste distribuții se raportează fie de la treaptă la treaptă, fie la un 
sunet fundamental (centralism tonal).5 

Prin asocierea modului cu structura, Berger realizează astfel un circuit 
ingenios de succesiuni intonaţionale, grupate în specii, grupe și tipuri, într-o 
construcţie logică de tip piramidal, prin intermediul cărora îşi defineşte o 


1 Wilhelm Georg Berger, în Laura Manolache, op.cit., p. 19. 

2 Monica Cengher, „Constante și deschideri în cvartetele de coarde ale lui Wilhelm Georg Berger (1)”, în 
Muzica, serie nouă, nr. 1/2010, p. 9, http://www.ucmr.org.ro/Texte/RV-1-2010-1.pdf, accesat pe 21 martie 
2018. 

3 Valentina Sandu-Dediu, „Înainte și după neoclasicism: Max Reger și Wilhelm Georg Berger”, în 
În căutarea consonanţelor, p. 52. 

+ Wilhelm Georg Berger, „Despre premisele modalismului contemporan”, în Muzica, nr. 12/1966, p. 6. 

5 Wilhelm Georg Berger, „Moduri și proporţii”, în Dimensiuni modale, Editura Muzicală, Bucureşti, 1979, 

p. 16. 

* Monica Cengher, „Constante și deschideri în cvartetele de coarde ale lui Wilhelm Georg Berger (11)”, în 
Muzica, serie nouă, nr. 2/2010, p. 42, http://www.ucmr.org.ro/texte/rv-2-2010-3.pdf, accesat pe 21 martie 
2018. 

gramatică generativă, apropiată de orientările secolului XX. Teoria sa mai poate fi 
asemănată cu tehnica serialismului, prin aplicarea celor patru forme de prelucrare 
a modurilor, însă utilizarea modurilor integral cromatice se deosebeşte de seria 
dodecafonică prin posibilitatea repetării sunetelor. 

Teoria coralurilor integral cromatice a derivat din cercetările anterioare, ca 
un punct culminant. Procedeul constă în dispunerea sunetelor pe două axe, 
implicând astfel citirea discursului şi dintr-o dimensiune oblică. Autorul își 
justifică această predilecție pentru coral, susținând că „înclinația la mine a fost 
temperamentală spre ceea ce eu aş numi o cultură a coralului. Și cred că toate 
formele muzicale pe care le-am modelat se află în acord cu conceptul acesta de 
coral. [...] Preocuparea mea a fost de a regândi legile coralului într-o viziune 
modernă, aplicând aici propriul limbaj modal și venind cu toate tehnicile de vârf”.! 

S-ar putea crede că preferința lui Berger pentru „catedrale sonore”? se 
datorează contactului timpuriu pe care acesta l-a avut cu muzica protestantă și cu 
orga. Altminteri, compozitorul îşi alege ca emblemă sonoră pentru propriul portret 
Allegoria (mișcarea secundă din Simfonia nr. 10 „Credo”), o pagină pentru orgă solo 
despre care spunea că este „o piesă integrată într-un ciclu de mișcări care 
simbolizează o misă instrumentală, o misă în cantu instrumentali”3. Pascal Bentoiu 
susținea cu admiraţie că „Willy a scris probabil cea mai frumoasă muzică de orgă 
produsă vreodată în România”4. Berger a dedicat acestui instrument un număr 
semnificativ de opusuri, integrând orga chiar și în simfoniile sale, fie în ipostază 
solistică (Simfonia nr. 10 pentru orgă şi orchestră și Simfonia nr. 18 pentru orchestră 
de coarde și orgă), fie cu rol acompaniator (Simfonia nr. 5 „Muzica solemnă”, 
Simfonia nr. 9 „Fantasia”). În cele ce urmează voi analiza tematic și formal Simfoniile 
nr. 10 şi nr. 18. 

Cu toate că prezintă atributele unei forme libere, Simfonia nr. 10 are o 
construcție riguroasă, fiind bazată pe o concepţie modernă cu implicații 
poetic-filosofice. Prin intermediul arcurilor melodice prelungite de-a lungul 
discursului simfonic, opusul capătă personalitate bine individualizată în cadrul 
creației bergeriene. Sinteza dintre vechi şi nou este realizată prin antiteza dintre 
ipostaza neobarocă a fugii finale şi tehnica „mulțimilor de mulțimi de şiruri 
cromatice proporționale și corelate“5. Elementul tematic prim devine generatorul 
temelor ulterioare, fiind legate prin cantabilitate de tip vocal şi un caracter sobru. 

Mişcarea iniţială, Moderato e poco rubato, intitulată programatic Melopeea, se 
încadrează într-o formă variaţională deschisă. Deși în construcţia acestei simfonii 


1 Wilhelm Georg Berger, în Laura Manolache, op. cit., pp. 38-39. 

2 Vasile Vasile, „Wilhelm Georg Berger (1929-1993) — Reprezentant de seamă al muzicii românești a 
secolului XX”, în Muzica, nr. 3/2011, p. 4, http://www.ucmr.org.ro/Texte/RV-3-2011-1.pdf, accesat pe 15 
martie 2018. 

3 Wilhelm Georg Berger, în Laura Manolache, op. cit., p. 11. 

1 Pascal Bentoiu, In memoriam Wilhelm Berger, p. 140. 


5 Octavian Lazăr Cosma, prezentarea de pe coperta LP-ului I. P. „Filaret”, ST-ECE 01599. 

evită utilizarea sonatei ca formă, abordează în schimb acest principiu la nivelul 
întregii lucrări, fiind un adept al sonatei în dublă ipostază.! Având un caracter 
expozitiv la nivelul întregului opus, această parte este alcătuită din trei secțiuni: 
prima secțiune prezintă tema generatoare, care va deveni subiectul I al fugii finale, 
a doua amplifică tema inițială prin recitative expuse la flaut, iar a treia prezintă 
varieri ale temei, anticipând motive ulterioare. 

Destinată exclusiv orgii, Allegoria. Largo, grave e solenne, constituie un caz 
unic în rândul simfoniilor. Alcătuită din prolog, arioso, coral şi coda, această mișcare 
secundă are funcții dezvoltătoare, coralul pe cinci voci reluând tema generatoare 
de la începutul mișcării. 

Cea de-a treia parte, Aria. Allegro moderato, drammatico e risoluto, are o 
formă ciclică dezvoltătoare de tipul ABCD-ABA Coda. Contrastele și dinamismul 
definesc această parte. 

Lucrarea se încheie maiestuos cu o construcție polifonică extrem de 
complexă, Fuga quadruplici. Andante calmo e fluente, serioso e lirico, prin care este 
readusă tema inițială din Melopeea. Expunerea subiectelor la finalul fugii produce o 
inversare a planului arhitectural, iar plasarea fugii în mișcarea finală va rezulta 
într-o mutare a centrului de greutate la nivelul întregului opus. Tensiunea 
interioară a acestei simfonii se realizează prin inventivitatea melodică şi timbrală, 
precum și prin viziunea arhitecturală inedită. 

Dedicată Centenarului Ateneului Român, Simfonia nr. 18 face parte din 
ciclul Dimensiuni deschise. Cele două mișcări constitutive sunt alcătuite din secţiuni 
contrastante, bazate pe principiile sonatei. Întregul material melodic, armonic şi 
polifonic derivă dintr-o substanţă generatoare cu profil modal-cromatic, asigurând 
astfel unitatea opusului. Deși este scris pentru ansamblu de coarde, asigurând un 
cadru timbral unitar, scurtele intervenţii solistice ale instrumentiștilor aduc 
diversitate coloritului sonor, compensând oarecum absența instrumentelor de 
suflat. 

Prima mișcare, Allegro marcato, deciso e dinamico, este construită pe trei 
piloni tematici: primul constă într-un semnal de două sunete care se repetă obsesiv, 
al doilea este alcătuit din trei grupe de sunete, reluate în ecou pe parcurs, iar al 
treilea, cu rol conclusiv, are o scriitură eterofonică. Concentrată şi încărcată de 
patetism, dezvoltarea atinge punctul culminant la reexpunerea temei principale, 
odată cu apariţia orgii, moment în care cele trei teme se suprapun. Mișcarea 
secundă, Presto veloce, transparente e pianissimo, debutează cu o pedală prelungită în 
registrul acut, formată pe sunete armonice. Autorul aseamănă caracterul precipitat 
al vocilor cu o „toccată multidimensional variaţională şi esenţial polifonă”?. 
Dezvoltarea contrapunctică din secţiunea mediană, Andante meditativo, calmo e 


1 Octavian Lazăr Cosma, „Simfoniile lui Wilhelm G. Berger. Consideraţii stilistice”, în Studii de 
muzicologie IV, Bucureşti, Editura Muzicală, 1979, p. 104. 
2 Adrian Raţiu, prezentarea de pe coperta LP-ului Electrecord, ST-ECE 03734. 

statico, acumulează tensiune până la climaxul dramatic. O zonă rarefiată care 
conferă solemnitate nobilă finalului precede concluzia viguroasă. 

La nivel melodic, construcţia temelor se defineşte printr-o expresivitate 
postromantică cu caracter expresionist, dar şi prin lirism și fluiditate, utilizând 
structuri alcătuite din totalul cromatic ancorat modalismului, caracterizat prin 
salturi extinse și singularitatea motivelor. La nivel armonic, coralul apare ca un 
bloc sonor care fie amplifică efectul de ruptură, fie preia funcţii de travaliu tematic, 
susținând temele în construcţia formală sau primind rolul de acompaniament al 
temei. Coralul se manifestă atât la nivel melodic, polifonic, armonic, eterofonic, cât 
şi dialogat sau plan, în funcţie de numărul de voci, mobilitatea ritmică sau 
varietatea texturii.! 

Chiar dacă a pătruns în tainele compoziţiei de timpuriu, Berger nu a avut 
un profesor propriu-zis, acumulând noțiuni în mod autodidact, în special din cele 
trei volume ale lui Heinrich Koch, Iniţierea în compoziție?. Influențat de scrierile 
filosofice, concepţia timpului o percepea drept o „concretizarea infinitului”3, 
particularitate care îngreuna transmiterea mesajului către un public mai puţin 
avizat. Infinitul apare ca o marcă a compozitorului, prezentă în lucrări muzicale, 
dar şi în scrieri despre muzică: studiul său despre Melodia infinită, titlul 
programatic al Simfoniei nr. 20 „Cânturi infinite” sau ca indicație de tempo cu 
caracter semantic, Largo, infinito e sensibile, din finalul Cvartetului de coarde nr. 3. 

Preocupat constant de sistematizare, ordine și armonie, Berger a creat un 
sistem de compoziţie independent, „înnoind tradiţia”+ prin sinteza între elementele 
arhitecturale baroce, clasice și un limbaj modal de factură modernă. Dintre 
construcţiile polifonice, contrapunctul se numără printre procedeele utilizate cu 
măiestrie, compozitorul acordând permanent o importanță sporită factorului 
melodic. Anvergura şi monumentalitatea discursului pot fi asociate acestei 
profunde asimilări a tradiţiei structurale, care se reflectă şi în combinaţiile de forme 
fixe şi improvizatorice utilizate în creaţia sa, conferind astfel unitate în diversitate. 

Plecând de la scările modale, Wilhelm Georg Berger extinde atributele 
secțiunii de aur și în zona agregatelor armonice, ajungând la supremaţia coralurilor 
integral cromatice, principiu care stă la baza modelării formale. Teoria sa ne 
amintește de contribuţia asemănătoare a unor compozitori precum Paul 
Hindemith, Olivier Messiaen, Bela Bartok (prin construirea unui sistem bazat pe 
principiile secţiunii de aur, pornind de la șirul lui Fibonacci) sau cu serialismul lui 
Arnold Schönberg (prin modurile integral cromatice, cu cele patru forme de 
prelucrare ale acestora). Integrarea, însușirea și personalizarea unui anumit tipar 
de gândire ilustrează logica sa combinatorică atât de complexă. Se pare că natura 


1 Valentina Sandu-Dediu, Muzica românească între 1944-2000, ed. cit., p. 152. 

2 Wilhelm Georg Berger, în Laura Manolache, op. cit., p. 14. 

3 Pascal Bentoiu, In memoriam Wilhelm Berger, op. cit., p. 140. 

+ http://forumkronstadt.ro/ro/activit259355i/personalit259355i-bra351ovene/, accesat pe 24 martie 2018. 

sa sintetică nu cunoștea o singură direcție stilistică, motiv pentru care Berger nu 
şi-a recunoscut apartenenţa (la fel ca mulți alți compozitori) la niciun curent al 
muzicii moderne.! 

